SERMO IN SOLEMNITATE SANCTE MARIE MAGDALENE (I). In solemnitate preclara uenerande diei huius, fratres mei, sermo nobis est recitandus; et idcirco, prout uires nostre suppetunt, Domino adminiculante, uerbis exilibus aperire curabimus. SERMO SANCTI AVGVSTINI DE PASCHA 1. (II). Maria enim Magdalene, quemadmodum audistis in lectione euangelica, ueniens ad Christi Domini monumentum, appellat Dominum hortulanum, quia infantum plantaria floruerunt. Ecce lilia renatorum ornant altare dominicum candidis turbis gaudiorum; ecce lilia, noua de fonte plantata, gratia nutrita, et sanguine candidata, quia isti sunt qui lauerunt stolas suas et candidas eas fecerunt in sanguine Agni, qui tollit peccata mundi. Ecce surrexit caro Christi et flos campi de scrobe sepulchri; et apparuit in horto lilium conuallium, cum ad sepulchri nouam scrobem gaudiorum nuntii descenderent angelorum. (III). Venit Maria, sepulturae portans aromata, et inuenit in sepulchro suauia resurrectionis unguenta, non unde ungeret corpus dominicum, sed ut chrismate perfunderet capita renatorum. Venit ad monumentum, aestimat clausum, et inuenit ad ianuam sepulchri paradisi uela pendentia linteorum. (IV). Dicunt ei angeli: Mulier, quid ploras? aut quem quaeris? Iesum quaeris intra petram, qui iam confregit mortis gehennam. Quid quaeris, Maria, plantatam uitem ueram? Ecce de palmitibus mortuorum paratur tibi in horto renouata uindemia. Non audisti Dauid prophetam dicentem: Filii tui sicut nouellae oliuarum in circuitu mensae tuae? Qui sunt nouellae oliuarum? Ecce sunt circa altare dominicum infantes per medium florescentes aquarum, quia isti desiderauerunt sicut ceruus ad fontes aquarum. Quid est ergo, Maria? Quem quaeris, non est hic; surrexit enim, sicut dixerat uobis. Vide, aspice linteamina. Nihil est, quod te terreat. Linteamina enim Christi, sepultura est peccati tui, unde extergas lacrimas luctus tui, et in sudore refrigeres desiderii tui. Videbis in paradiso, quem quaeris in monumento. 2. (V). Accessit, recessit, profecit, quem quaerebat inuenit. Aspicit et aestimat hortulanum, quia uere ab ipso suscepit noua plantaria renatorum. Domine, inquit, requiro a te, edoce me. Etsi aestimo hortulanum, non facio calumniam, dum requiro uitam meam. Si tu sustulisti Dominum meum, indica ubi posuisti eum. Numquid uidisti, quem dilexit anima mea? Si tu es fur corporis Domini mei, esto consolator luctus mei. Si tulisti, partiamur simul, et de te et de me gaudebit genus humanum. Si tulisti, non auaritia appetisti, sed misericordia dilexisti. Per te ostende locum: ego paro humeros meos et tollo tecum. (VI). Stat hortulanus et tacet. O uere hortulanus Dominus Christus, qui leuauit plantaria de gehenna, quae antiqua obruerat sepultura! O uere hortulanus, qui eradicauit mortem et introduxit secum ad paradisum collegam latronem! O hortulanus, uilis specie, dulcis in uoce! Iam simplex est horti ianua, nulla ibi de terrore custodia. Ideo libenter interrogat secura Maria: Suspicor quia Iudaei tulerunt Dominum meum, et nescio, ubi posuerunt eum. Sed quia te uideo, te interrogo, a te discere desidero, quod requiro. (VII). Et Dominus Mariæ dat uocem et indicat ueritatem. Labia eius distillant melle, et obumbrantur unguenta Mariæ. Quae, cum meliorem accepisset odorem, exclamauit in uoce: Rabboni, quod interpretatur: Magister. Et adorauit eum, effundens lacrimas, et quaerens tenere genua eius. Dicit ad eam Iesus: Noli me tangere, nondum enim ascendi ad Patrem. Hoc est: Iam fide uiue, spiritus est, qui uiuificat. Resurgens Christus a mortuis credi debet, non tangi. Qui eius desiderant tenere genua, accedant ad eius altaria. Noli me tangere, nec dum enim ascendi ad Patrem. (VIII). Et illa dixit: Domine, quare non mihi permittis, ut te tangam uel fimbriam uestimentorum tuorum? Ego non debeo tangere, quem tangebant aegroti et sanabantur? Tu in ligno pependisti, et in sepulchro iacuisti, tu paradisum reserasti: admitte me ad hortum deliciarum tuarum. Sanasti Euam, iocunda Mariam. Ostendisti mihi uitem tuam, laetifica me de uindemia tua. Et Dominus: Vade, inquit, ad palmites meos apostolos et ad Petrum. Occurrant in Galilaea, et ibi tibi apparebit plena uindemia. (IX). Ecce igitur de Christo resurgente et de sarmentis apostolicis triumphauit Galilaea. Ecce de Domino et infantibus, tamquam de uite et palmitibus, hodie laetatur nostra mater catholica ecclesia, cum Maria Magdalene spiritualiter, cuius annuum diem natalis sui agimus presentialiter, ut collaudetur ipse Dominus noster ab eodem perpetualiter, qui in Trinitate perfecta uiuit et gloriatur per seculorum secula. Amen.